เงินบาทเปิด 29.92/98
ธนาคารกรุงเทพ รายงาน เงินบาทเปิด 29.92/98 อ่อนค่าหลังดอลลาร์ดีดกลับจากตัวเลขเศรษฐกิจดี
8 ต.ค. 2553

ธนาคารกรุงเทพ รายงาน เงินบาทเปิด 29.92/98 อ่อนค่าหลังดอลลาร์ดีดกลับจากตัวเลขเศรษฐกิจดี
นักบริหารเงินจากธนาคารกรุงเทพ เปิดเผยว่า เงินบาทเปิดตลาดเช้านี้อยู่ที่ระดับ 29.92/98 บาท/ดอลลาร์ ปรับตัวอ่อนค่าลงจากวานนี้ที่ปิดตลาดที่ระดับ 29.87/89 บาท/ดอลลาร์
การเคลื่อนไหวของเงินบาทในวันนี้อาจปรับตัวอ่อนค่าลงได้อีกจากแรงขายเก็งกำไร รวมถึงจากปัจจัยที่ตัวเลขเศรษฐกิจของสหรัฐฯ ที่ประกาศออกมาล่าสุด คือ ตัวเลขผู้ขอรับสวัสดิการว่างงานประจำสัปดาห์ออกมาดีกว่าที่ตลาดคาดการณ์ไว้ และถือเป็นยอดที่ต่ำสุดในรอบ 3 เดือน คือมียอด 445,000 ราย น้อยกว่าที่นักวิเคราะห์คาดไว้ว่าจะอยู่ที่ 455,000 ราย 
"วันนี้น่าจะเป็นการเก็งกำไร market correction มากกว่า ประกอบกับตัวเลขของสหรัฐฯ ดีขึ้นมา ทำให้ดอลลาร์จึงกลับมาแข็งค่าขึ้น"นักบริหารเงิน ระบุ
ส่วนความเคลื่อนไหวของค่าเงินสกุลหลักต่างประเทศช่วงเปิดตลาดเช้านี้ เงินเยนอยู่ที่ระดับ 82.35 เยน/ดอลลาร์ ส่วนเงินยูโรอยู่ที่ระดับ 1.3900 ดอลลาร์/ยูโร 
นักบริหารเงิน คาดว่า วันนี้เงินบาทจะเคลื่อนไหวอยู่ในกรอบ 29.85-30.00 บาท/ดอลลาร์